Im Johr 1220 het de Heinrich vo Rapperswil z Wettige Güeter un s Patronatsrächt vo de Dorfchile kauft. Wil de Heinrich - so jedefalls d Lengende - bi ere Rettig us Seenot verschproche het, es Chloschter z gründe, het er sini Wettiger Bsitztümer em Chloschter Salem gschenkt, vo wo dann au di erschte Mönch uf Wettige cho sind. Es het de Name Maris Stella übercho, Maria Meerstern. Di noi Chile isch erscht 1256 gweiht worde. Schnell isch s Chloschter zu Grundbsitz cho, bsunders im Limmattal, aber au usserhalb vom Aargau. Mit de Eroberig vo de Grafschaft Bade durch d Eidgenosse 1415 isch s Chloschter mit de ganzi Gägend zum Untertanegebiet worde un die acht alti Ort hei d Schirmherrschaft übernoh. Im Johr 1507 het en Brand s Chloschter verwüeschtet und 1517 het me d Chile wider neu chönne weihe. D Reformation het dann für kurzi Ziit zu heftige Useandersetzige gführt. 1528 sin die meischte Mönch un s Dorf Wettige reformiert worde, nach de Niderlag vo de Reformiert be de Schlacht vo Kappel 1531 hei die katholische Ort d Rekatholisierig düregsetzt. Ab em 1595i hets verschidnigi grösseri Umbaute gäh und zwüsche 1601 und 1604 het d CHloschterchile es nois Chorgschtühl übercho.